Diari Oficial de la Generalitat Valenciana


Sumari del DOGV 2867, del 12-11-1996 (1996/839880)

ORDRE de 17 d'octubre de 1996, de la Conselleria de Cultura, Educació i Ciència, per la qual es regula el reconeixement d'interès formatiu i pedagògic d'activitats de formació del professorat que tinguen lloc a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2867

Data del DOGV
:   12-11-1996

Secció del DOGV
:   ALTRES DISPOSICIONS

Número del document
:   1996/839880


Data del document
:   17-10-1996

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 17 d'octubre de 1996, de la Conselleria de Cultura, Educació i Ciència, per la qual es regula el reconeixement d'interès formatiu i pedagògic d'activitats de formació del professorat que tinguen lloc a la Comunitat Valenciana.   
La Llei Orgànica 1/1990, de 3 d'octubre, d'Ordenació General del Sistema Educatiu, en l'article 55 considera la formació del professorat com un dels factors que afavoreixen la qualitat i la millora de l'ensenyament.  
Atès que un dels objectius de l'administració Educativa és fomentar la col·laboració amb les universitats, l'administració Local i altres institucions per a la formació del professorat, i considerant l'interès formatiu i pedagògic de les activitats que es convoquen, sorgeix la necessitat d'establir normes que regulen la concessió de reconeixement d'interès formatiu i pedagògic a les activitats de formació convocades en l'àmbit de la Comunitat Valenciana.  
Aquesta Ordre es limita a reconéixer l'interès formatiu i pedagògic de determinades activitats sense tenir cap altre efecte o conseqüència que les establertes en el seu apartat tercer.  
Per tot això, i fent ús de les atribucions que em confereix l'article 35 de la Llei de la Generalitat Valenciana 5/1983, de 30 de desembre, de Govern València,  
Ordene:  
Primer  
La Conselleria de Cultura, Educació i Ciència, a través de la Direcció General d'Ordenació i Innovació Educativa i Política Lingüística, podrà reconéixer l'interès formatiu i pedagògic de les activitats de continguts científics, tècnics, culturals o pedagògics, organitzades per entitats públiques o privades, i que siguen dirigides fonamentalment al personal docent que exerceix les seues funcions en la Comunitat Valenciana.  
Segon  
Els organitzadors de l'activitat per a la qual es pretén el reconeixement d'interès formatiu i pedagògic hauran de presentar la sol·licitud almenys 60 dies abans de la seua celebració.  
La sol·licitud serà dirigida a la Direcció General d'Ordenació i Innovació Educativa i Política Lingüística, i anirà acompanyada de les dades següents:  
1. Data i lloc on es farà  
2. Programa que es desenvoluparà sobre continguts científics, tècnics, culturals o pedagògics  
3. Destinataris de l'activitat  
4. Entitat organitzadora en què es farà constar:  
4.1. Denominació de l'entitat  
4.2. Data de constitució  
4.3. Publicacions que edita  
4.4. Activitats d'interès científic o pedagògic que fa  
Tercer  
El reconeixement d'interès formatiu i pedagògic implica per a l'entitat organitzadora el compromís de remetre al Servei de Formació del Professorat de la Direcció General d'Ordenació i Innovació Educativa i Política Lingüística, les conclusions de l'acte dins dels 30 dies següents a la seua finalització.  
D'altra banda, el reconeixement de l'interés formativopedagògic, donarà lloc a les facultats següents:  
a) Usar aquest títol en tota classe de documentació, a continuació de la denominació de l'activitat.  
b) Rebre de la Conselleria de Cultura, Educació i Ciència l'ajuda tècnica i l'assessorament que els seus serveis puguen prestar.  
Disposicions Finals  
Primera  
S'autoritza el director general d'Ordenació i Innovació Educativa i Política Lingüística a dictar, en l'àmbit de les seues competències, les instruccions necessàries pera al desplegament d'aquesta ordre.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.   
València, 17 d'octubre de 1996  
La consellera de Cultura, Educació i Ciència  
MARCELA MIRó PÉREZ